钦定古今图书集成/明伦汇编/宫闱典/第072卷 > 《规正东宫启》韦承庆
## 钦定古今图书集成/明伦汇编/宫闱典/第072卷 > 《规正东宫启》韦承庆

臣承庆言：“伏以殿下国之储贰，主器承祧，百姓系心，
万方延首。行一事天下所瞻，出一言天下所听。动静
不可以不慎，进退不可以不思。固须数引正人，询谋
得失，使忠言日闻于耳，善事每关于心，所为合度，必
自知其过。如此则正心起，邪心息，德业日新，声闻弥
广，福禄可以长守，荣位可以久安。若谄谀在侧，忠良”
不进，意有所向，则合词称善，言未出口，则同声称美，
有非莫悟，有过莫知，便自为神睿聪明，超绝今古，骄
溢之渐，常必由之。伏愿特留睿情，每存规诫，闻过必
改，见善必行，朝夕孜孜，常恐不及，则邦家是赖，天下
幸甚。进德修业，大《易》垂文，说《礼》敦《诗》，《春秋》所贵，《尚书》
云：“念终始，典于学。”《礼》云：“玉不琢，不成器，人不学，不知
道。”孔子曰：“吾尝终日不食，终夜不寝，以思无益，不如
学也。”殿下昔在藩邸，耽读《典》《坟》，论道观书，匪朝伊夕。
自升储贰，已历炎凉，侍读承言，稍以稀简。虽睿姿天
挺，神明生知，器业自然，非求外奖。然更加研励，弥益
风猷。伏愿数召儒生，勤修学艺，缣缃不离于左右，披
阅无舍于光阴。使日“知所未知，月闻所未闻。”凡在匹
夫，苟能强学，犹可以高取名誉，坐致簪缨。况殿下以
储后之尊，而能留心于学，《德音》之美，固无德而称焉。
畋猎驰骋，败德之源，必须顺动，不可以盘游无度。至
于从禽逐兽，绝野驰原，骏足云飞，轻弧电举，当其适
意，岂惮艰危。无险不陵，无深不赴。忽然奔马委辔，猛
兽逸群，致惊骇之忧，贻颠坠之患，虽有所悔，如何可
及！夫以千金之子，犹且坐不垂堂，况在万国之贞，岂
可不思重慎。殿下初升储位，养德春闱，理宜静默自
居，文史为务，不可习为游纵，以损德音。《尚书》云：“内作
色荒，外作禽荒。”酣酒嗜音，峻宇雕墙。有一于此，未或
不亡。伏愿详览古今，以为鋻诫。殿下驱使“之人，每于
北门召入。如此等色，皆是憸利小人，缘得供奉祗承，
自谓别蒙恩幸。外则妄为威福，内则专事谄谀，巧媚
百端，以求颜色。日为一事，时进一言，渐渍纤微，遂成
瑕累，此之浸润，最难觉察，特须斥远屏除，不宜亲近
左右。殿下皇储国嗣，帝子天孙，府库充盈，宫室崇丽，
但使不为鄙僻，不作奢淫，凡所营求，有司毕备，何藉
此等别有祗承？今南衙官寮，皆是缙绅士子，或耆年
旧德，博识洽闻，或雅望英才，修身洁行，莫不策名委
质，奉事殿下。若非陪扈法仗，不得一奉宸颜，岂有仆
隶舆台，而可特承恩盻？伏愿一皆杜绝，勿许更至宫
闱。所见者唯端士正人，所闻者唯《诗》《礼》典诰，则邪孽
无由而起”，咎悔无从而生，睿德弥高，休声日远。伏见
今年六月三十日《令书》，以崇文馆中学士极少，令宾
客庶子、詹事及宫官五品以下，各举所知。令出以来，
日月已久，官寮所举，咸已进名，迄至于今，更无进止。
殿下敦崇学艺，广访时英，天下四方，莫不欣悦。文学
之士，饬躬待问，而淹历时序，未有指归。朝有缙“绅，咸
谓殿下徒有其声，而无其实。私谈窃议，颇盈众口。但
令出惟行”，理非虚设，举能进善，其事不轻。一降令书，
终年寂寞，天下英髦，谁不解体。此乃欲益反损，应是
更非。伏愿与宾客庶子等，量宜早为处分，事或不可
专决，亦须速以闻奏，不可淹延，致招诽议。今关陇之
外，蕃夷寇窃，国家将用吊伐，大“兴师旅，转输给用，麋
费日多。圣上内恤黎元，外忧疆场，宵衣旰食，惕虑兢
怀。殿下在国为储君，在家为长子，事兼家国，何以自
宁？至于居处服翫，饮食声乐，并请务从省约，以助圣
上忧劳，不可每事丰华，自为安逸。储副之尊，士庶瞻
仰，虽宫闱务简，不资每日坐朝。至于朔望之辰，诸王
宾客咸萃，欲亲”承睿旨，肃奉宸仪。伏见秋冬已来，累
月不曾一坐，恭己之义，窃谓有亏。伏睹每至此朝，特
临法仗，则殿下无宴安之逸，群寮有趋奉之欢。臣闻
体宽裕之德者，在乎纳谏；怀忠贞之极者，期于尽节。
是知君以不讳昭其美，臣以无隐达其诚，固君臣之
大义，古今之通道。伏惟殿下挺叡研几，凝贞毓照，处
帝王之元子，为亿兆之副君。当其册命之初，天下含
齿戴发，童儿牧竖，莫不欢忻踊跃，抃舞讴歌者。以殿
下至德至仁，克忠克孝，故能上当天意，下应人心。虽
夏邦建启，周朝立诵，不之及也。但能行之以道，守之
以仁，居安虑危，在满防溢。一日三省，一事九思，知稼
穑之艰难，省宫苑之游翫。正辞《雅诰》，每关心术。奸声
乱色，不留聪眀。忠谠者引而亲之，便佞者屏而远之。
则可以长主宗鬯，永在国本。“照《黄》《离》以保元吉，居《苍》
《震》而亨利贞。”臣出胶庠，即参藩邸。微班再易，驰年十
变。短才弱翰，滥蒙甄奖；书记文章，特受恩寄。洎乎嗣
登银榜，复得忝侍铜闱。俯存簪屦之馀，仰攀鳞羽之
末。荡荡鸿泽，霑濡不已，区区浅志，答效无阶。所以输罄心源，沥尽肝血，奉刍荛之片议，献狂瞽之一言。庶
轻露驰声，薄滋于少海；纤尘骤影，微助于遥山。逆耳
傥伸，触鳞甘罪。无任悾款之至，谨奉启以闻。